ইসলাম উদ্দিন পালাকার

ইসলাম উদ্দিন পালাকার (পূর্বপরিচয়: ইসলাম উদ্দিন কিচ্ছাকার/কিচ্ছাদার) হলেন একজন প্রখ্যাত বাংলাদেশী পালাকার ও লোকসংগীতশিল্পী। পালাগানে বিশেষ অবদানের স্বীকৃতিস্বরূপ বাংলাদেশ সরকার তাকে ২০২৬ সালে রাষ্ট্রের দ্বিতীয় সর্বোচ্চ বেসামরিক সম্মাননা একুশে পদক প্রদান করে। তিনি ২০২৩ সালে কোক স্টুডিও বাংলার ‘দেওরা’ গানে কণ্ঠ দিয়ে তরুণ প্রজন্মের কাছে ব্যাপক জনপ্রিয়তা অর্জন করেন। তিনি দীর্ঘ তিন দশকেরও বেশি সময় ধরে পালাগান পরিবেশন করে আসছেন।

 প্রারম্ভিক জীবন 
ইসলাম উদ্দিন পালাকার ১৯৬৯ সালে কিশোরগঞ্জ জেলার করিমগঞ্জ উপজেলার নোয়াবাদ গ্রামে জন্মগ্রহণ করেন। তার প্রাতিষ্ঠানিক শিক্ষা মক্তব পর্যন্ত। শৈশবে তিনি গ্রামীণ সাংস্কৃতিক পরিবেশে বেড়ে ওঠেন। সেসময়ে গ্রামে বিদ্যুৎ বা টেলিভিশনের প্রচলন না থাকায় যাত্রাপালাই ছিল বিনোদনের মূল উৎস। তার বড় দুই ভাই গ্রামের ‘ঝুমুর যাত্রা’ দলে অভিনয় করতেন। ভাইদের অভিনয় এবং হাওরাঞ্চলে পালাগানের আসর দেখে তিনি যাত্রাপালার প্রতি আকৃষ্ট হন।

১৯৮১ সালে মাত্র ১২ বছর বয়সে তিনি প্রথম যাত্রাপালায় অভিনয় শুরু করেন। তার অভিনীত প্রথম যাত্রাপালা ছিল ‘কাশেম মালা’ ও ‘দস্যু বাহরাম’। ‘কাশেম মালা’ নাটকে মূল অভিনেতা অনুপস্থিত থাকায় চাচাতো ভাইয়ের সুপারিশে তিনি ‘কাশেম’ চরিত্রে অভিনয়ের সুযোগ পান। অভিনয়ের পাশাপাশি গানেও তিনি সুর মেলাতেন, যা শুনে স্থানীয়রা তার গলার স্বরের প্রশংসা করে তাকে পালাগানে আসার পরামর্শ দেন।

কৈশোরের শেষভাগে, আনুমানিক ১৭ বছর বয়সে তিনি প্রখ্যাত লোকশিল্পী ওস্তাদ কুদ্দুস বয়াতির পরিবেশনা দেখে মুগ্ধ হয়ে তার শিষ্যত্ব গ্রহণের সিদ্ধান্ত নেন। তিনি বাড়ি থেকে পালিয়ে নেত্রকোণায় কুদ্দুস বয়াতির বাড়িতে যান। কুদ্দুস বয়াতি তাকে ৬,০০০ টাকা সম্মানী এবং এক বছর সময়কালের বিনিময়ে কিচ্ছাগান শেখাতে রাজি হন। তবে দীর্ঘ ছয় মাস গুরুর সেবা করার পরেও তিনি কাঙ্ক্ষিত শিক্ষা পাচ্ছিলেন না। পরবর্তীতে তিনি দলের প্রধান সহকারী বিষ্ণুপদ এবং তবলচি হাশেমের সহায়তায় গোপনে পালাগানের কাহিনিগুলো ডায়েরিতে লিখে আয়ত্ত করেন এবং মাত্র তিন মাসে সব গান রপ্ত করেন।

চৈত্র মাসে ওস্তাদের হাতে কাজ না থাকায় তিনি ওস্তাদের অনুমতি নিয়ে হারমোনিয়াম বাদক নিজাম উদ্দিন, তবলচি নিমাই ও বিষ্ণুপদকে নিয়ে নেত্রকোণার কদমশ্রী গ্রামে নিজের প্রথম শো করতে যান। পূর্ণিমা রাতে হ্যাজাক বাতির আলোতে ‘গুলে হরমুজ’ পালার মাধ্যমে তিনি প্রথম মূল গায়েন হিসেবে আত্মপ্রকাশ করেন। এরপর টানা ২৪ দিন কালিয়াজুরির বিভিন্ন গ্রামে শো করে তিনি ২,৮৩০ টাকা আয় করেন এবং গুরুদক্ষিণা হিসেবে পুরোটাই ওস্তাদের হাতে তুলে দেন। কিন্তু পারিশ্রমিক সংক্রান্ত বিষয়ে অভিমান করে তিনি ওস্তাদের দল ত্যাগ করে স্বতন্ত্রভাবে কাজ করার সিদ্ধান্ত নেন।

 কর্মজীবন 
 পালাগান ও মঞ্চ 
১৯৮৯ সালে ২০ বছর বয়সে তিনি ‘ইসলাম উদ্দিন কিচ্ছাকার ও তাঁর দল’ (পরবর্তীতে ‘ইসলাম উদ্দিন পালাকার ও তাঁর দল’) গঠন করেন।  নিজের দল গঠনের পর তিনি প্রথম দিকে ‘উথুলা সুন্দরী’ ও ‘কাকাধরের খেলা’ এই দুটি পালা পরিবেশন করতেন। নব্বইয়ের দশকে তার ব্যাপক চাহিদা ছিল; সেসময় তিনি মাসে গড়ে ৩০ থেকে ৩৫টি পালাগানের আসরে অংশ নিতেন।

ইসলাম উদ্দিন পালাকার মঞ্চে অভিনয়ের জন্য নিজের নকশা করা বিশেষ ধরনের পোশাক ব্যবহার করেন। পালাগানে একজন অভিনেতাকে রাজা, রানী বা দস্যুর মতো ভিন্ন ভিন্ন চরিত্রে দ্রুত রূপান্তর হতে হয়। তিনি এমন একটি পোশাকের মডেল তৈরি করেছেন যা মাত্র ২০ থেকে ৩০ সেকেন্ডের মধ্যে পরিবর্তন করে নারী বা পুরুষ চরিত্রে প্রবেশ করা সম্ভব। তিনি সাধারণত লোকমুখে প্রচলিত পালাগুলো পরিবেশন করেন। তার পরিবেশিত উল্লেখযোগ্য পালাগুলোর মধ্যে রয়েছে: ‘কমলা রানীর সাগর দিঘি’, ‘জাহাঙ্গীর বাদশা’, ‘মতিলাল’, ‘রূপকুমার’, ‘উথুলা সুন্দরী’, ‘কাকাধরের খেলা’, ‘আমির সাধু’, ‘সুন্দরমতি’, ‘রাম বিরাম’, ‘ফিরোজ খাঁ’ প্রভৃতি। প্রচলিত পালার বাইরে তিনি নিজেই ‘শেখ রাসেলের করুণ কাহিনি’ নামে একটি ইতিহাসনির্ভর পালা রচনা করেছেন।  করোনা মহামারিকালীন সময়ে শেখ মুজিবুর রহমানের কনিষ্ঠ পুত্র শেখ রাসেলকে নিয়ে এই পালাটি লিখতে তার প্রায় ৯ মাস সময় লেগেছিল।

তিনি ১৯৯৯ সালে যুক্তরাজ্যে অনুষ্ঠিত ‘বাংলাদেশ ফেস্টিভ্যাল'-এ পালাগান পরিবেশন করেন। এছাড়া তিনি ভারত ও অস্ট্রেলিয়াতেও পালাগান পরিবেশন করেছেন। তিনি ঢাকা বিশ্ববিদ্যালয় এবং জাহাঙ্গীরনগর বিশ্ববিদ্যালয়ের থিয়েটার অ্যান্ড পারফরম্যান্স স্টাডিজ বিভাগে অতিথি প্রশিক্ষক হিসেবে শিক্ষার্থীদের পালাগানের ওপর হাতে-কলমে প্রশিক্ষণ দিয়েছেন। ২০১৬ সালে তিনি ঢাকা ইন্টারন্যাশনাল ফোক ফেস্টে ‘উথুলা সুন্দরী’ পালা পরিবেশন করেন।
 চলচ্চিত্র ও গণমাধ্যম 
২০০০ সালে মুক্তিপ্রাপ্ত নির্মাতা আবু সাইয়ীদের কিত্তনখোলা চলচ্চিত্রে তিনি গান পরিবেশন করেন এবং অভিনয় করেন। পরবর্তীতে নুহাশ হুমায়ূনের নির্দেশনায় পেট কাটা ষ-এর দ্বিতীয় মৌসুম ‘২ষ’তে ‘বেসুরা’ পর্বে তিনি অভিনয় করেন। এটি ছিল ওটিটি প্ল্যাটফর্মে তার প্রথম কাজ। ২০২৪ সালে মুক্তিপ্রাপ্ত পটু সিনেমার গানেও তিনি কণ্ঠ দিয়েছেন, যেখানে তিনি ‘বিয়ে কেন হলো না’ শিরোনামে একটি প্লেব্যাক গান করেন। এছাড়া হানিফ সংকেতের ম্যাগাজিন অনুষ্ঠান ‘ইত্যাদি’তে তিনি গুরু কুদ্দুস বয়াতির সঙ্গে দ্বৈত পরিবেশনায় অংশ নিয়েছেন।

২০২৩ সালে কোক স্টুডিও বাংলার দ্বিতীয় সিজনে প্রীতম হাসানের সুর ও সংগীতায়োজনে ‘দেওরা’ গানে তিনি অংশগ্রহণ করেন। গানটিতে সারি গান, জাগ গান এবং পালাগানের সংমিশ্রণ ঘটানো হয়েছে। এই গানটি তাকে দেশব্যাপী এবং আন্তর্জাতিকভাবে নতুন পরিচিতি এনে দেয়।

 ব্যক্তিগত জীবন ও দর্শন 
ব্যক্তিগত জীবনে ইসলাম উদ্দিন একজন ধর্মপরায়ণ ও সংসারী মানুষ। তিনি নিজেকে শুধুই ‘পালাকার’ হিসেবে পরিচয় দিতে স্বাচ্ছন্দ্যবোধ করেন। তার মতে, বাউল গান এবং পালাগান এক নয়; বাউল গান সংক্ষিপ্ত হয় কিন্তু পালাগান দীর্ঘ সময়ের কাহিনি নির্ভর পরিবেশনা। তিনি মানবপ্রেমের সঙ্গে আল্লাহ ও রাসুলে বিশ্বাসকে নিজের ধর্মীয় দর্শনের অংশ হিসেবে উল্লেখ করেছেন।

 সম্মাননা ও স্বীকৃতি 
 একুশে পদক (২০২৬): শিল্পকলায় (নাট্যকলা) বিশেষ অবদানের জন্য বাংলাদেশ সরকার তাকে এই পদকের জন্য মনোনীত করে।
 নাট্যজন সম্মাননা (২০২৪): ঢাকা বিশ্ববিদ্যালয়ের নাট্যোৎসবে তাকে এই সম্মাননা প্রদান করা হয়।
 জীবনীভিত্তিক উপন্যাস: ২০০৬ সালে লোকসংস্কৃতি গবেষক সাইমন জাকারিয়া ইসলাম উদ্দিন পালাকারের জীবন ও সংগ্রামের ওপর ভিত্তি করে কিচ্ছাদার নামক একটি উপন্যাস রচনা করেন।

 তথ্যসূত্র 

বিষয়শ্রেণী:বাংলাদেশী লোকসংগীতশিল্পী
বিষয়শ্রেণী:২০২৬-এ একুশে পদক বিজয়ী
বিষয়শ্রেণী:কিশোরগঞ্জ জেলার ব্যক্তি
বিষয়শ্রেণী:জীবিত ব্যক্তি
বিষয়শ্রেণী:১৯৬৯-এ জন্ম